Scope Ratings, l-aġenzija tal-kreditu Ġermaniża kkonfermat ir-rating ta' Malta fil-livell ta' A+ bi prospetti stabbli. Fi stqarrija, il-Ġimgħa, l-aġenzija qalet li d-deċiżjoni tal-FATF li tpoġġi lil Malta fuq il-lista l-griża ftit li xejn se jkollha impatt immedjat fuq ir-rating ta' Malta. Scope qalet li jekk il-Gvern ikompli bir-riformi li qed jagħmel fis-settur tal-ħasil tal-flus wara li Malta tpoġġiet fuq il-lista l-griża, ir-rating ta' Malta se jibqa' sostnut mill-prudenza fiskali u mit-tkabbir ekonomiku mistenni li jkun irreġistrat f'Malta. Skont l-analista ta' Scope, Thibault Vasse, id-deċiżjoni tal-FATF jista' jkollha impatt fuq ir-rating ta' Malta jekk din tfixkel l-irkupru ekonomiku u l-appoġġ sabiex jissaħħu l-finanzi ta' Malta. "In-nuqqasijiet ta' Malta fil-qafas tal-ġlieda kontra l-ħasil tal-flus u l-iffinanzjar tat-terroriżmu huma diġà assessjati fir-rating ta' Malta," żiedet tgħid Vasse. Qalet ukoll li jekk Malta ddum fuq il-lista l-griża, jista' jkun li ma tibqax tattratta investiment u b'hekk il-prospetti ekonomiċi ta' tkabbir, stabbiltà finanzjarja u l-abbiltà li ssaħħaħ il-finanzi pubbliċi jkunu affettwati. Barra minn hekk semmiet ukoll li jekk Malta ddum fuq il-lista l-griża, l-egaming u s-servizzi finanzjarji jistgħu jmorru ħazin. Scope Ratings qalet li hekk kif il-Gvern Malti qed juża għodod ġodda biex isaħħaħ il-ġlieda tiegħu f'diversi oqsma u nieda numru ta' riformi li jtejbu l-infurzar, Malta għamlet progress notevoli biex issaħħaħ il-ġlieda tagħha kontra l-ħasil tal-flus u l-iffininzjar tat-terroriżmu. "Dan minħabba li ddedikat riżorsi fl-oqsma regolatorji, ta' superviżjoni u tal-aġenziji investigattivi," żiedet tgħid l-istqarrija. Scope Ratings qalet li n-nefqa fir-riżorsi umani biex ikunu miġġielda l-ħasil tal-flus u l-iffinnanzjar tat-terroriżmu żdiedet bi 17% u 45% rispettivament. Qalet ukoll kif fl-aħħar snin il-Gvern Malti wera r-rieda u l-abbiltà li jsaħħaħ is-sorveljanza finanzjarja u l-oqsma regolatorji u li l-pjan ta' azzjoni ta' Malta jinkludi impenn politiku biex jaħdem fil-qrib mal-FATF u mal-MONEYVAL biex jindirizza xi nuqqasijiet fl-oqsma tat-trasparenza, informazzjoni dwar sidien ta' kumpaniji u intelliġenza finanzjarja. "Dan il-momentum pożittiv għandu jibqa għaddej. B'hekk ikun żgurat t-tkabbir ekonomiku ta' Malta", qalet l-analista ta' Scope Ratings. Fl-aħħar nett qalet ukoll li Scope Ratings qed tistenna li l-ekonomija tirkupra b'mod mgħaġġel u l-livell tad-dejn jonqos b'mod konsiderevoli mill-2023. Il-PM kuntent bil-progress li sar biex Malta toħroġ mil-lista l-griża .td_uid_3_6172fe74757f7_rand.td-a-rec-img{text-align:left}.td_uid_3_6172fe74757f7_rand.td-a-rec-img img{margin:0 auto 0 0}